Správa zo zahraničnej pracovnej cesty
1. Účastník ZPC: 
Mgr. Robert Ondrejkovič, Sekcia informatiky MŠVVaŠ SR, EN a RU aktívne

2. Zahraničná pracovná cesta:

Štát:	Belgicko
Mesto:	Brusel
Vykonaná v dňoch:	23. – 25. mája 2012
Prijímajúca organizácia:	EUN
Účel cesty:	Riadiaci výbor EUN 
Spôsob financovania:	MŠVVŠ SR

3. Rámcový program pobytu:
23. 5. 2012 prílet do Lisabonu stretnutie s 3. tajomníkom stálej misie SR,
24. 5. 2012 pracovné stretnutia na Riadiacom výbore,
25. 5 . 2012 odlet do Bratislavy

4. Stručný priebeh rokovaní, resp.  študijného pobytu:

Dňa 23. mája 2012 som mal po prílete dohodnuté stretnutie s 3. tajomníkom Stálej misie pri EÚ p. Radoslavom Repom, ktorého agendou je koordinácia agendy informačnej spoločnosti. Predmetom stretnutia na misii bola agenda sekcie IT a vzájomná koordinácia so stálou misiou.
Na 24. mája 2012 zvolala inštitúcia EUN (Európska školská sieť) stretnutie Riadiaceho výboru, na ktorom participujem po odchode bývalej kolegyne. 
Okrem samotného výboru som si dohodol stretnutie na 9.00 h s p. Marcom Durandom (výkonným riaditeľom), ktoré sa týkalo koordinácie projektov, ktoré som prebral v rozpracovanom stave, resp. pri ktorých ma kolegovia (koordinátori jednotlivých projektov) požiadali o dohodnutie ďalšieho postupu. Okrem SI koordinovaného projektu eQNet som prebral s p. Durandom, tiež najmä projekty eTwinning (ŽU), Safer Internet (UNICEF), kľúčové kompetencie (ŠPÚ). Pri eQNete sa riešili hlavne nejasnosti ohľadom EUN predloženého čerpania, oprávnených nákladov v predchádzajúcich etapách ako aj v poslednej etape, ktorá sa končí v septembri tohto roka. V prípade ŠPÚ ma poprosil p. riaditeľ V. Kratochvíl o možnosť vypovedania projektu. Riešili sa tiež nominácie EUN vo veci niektorých projektov. Vzhľadom k časovej krátkosti (o 11.00 h sa začalo stretnutie výboru) som musel niektoré témy rozdiskutované so zodpovednými projektovými manažérmi EUN presunúť na prestávky a záver výboru, preto uvediem podrobnosti ďalej.

O 11.00 h sa začalo rokovanie, na úvode ktorého ma predsedajúci p. Durando predstavil ako nového člena výboru.
Hneď na úvod bolo prebrané smerovanie PIC (Policy Innovation Commettee), poradného výboru Riadiaceho výboru. Očakáva sa od neho, na čom sa zhodli všetci zúčastnení, užšia spolupráca s EK v súvislosti so smerovaním predmetných politík, ale aj so samotným riadiacim výborom. V súvislosti s EK by mala tiež PIC poukazovať na duplicity projektov.
Ďalšou témou bol projekt Future ClassRoom Lab, bola ktorá uvedená na začiatku januára 2012. Ako napovedá názov, ide o projekt „triedy budúcnosti“, t.j. triedu, ktorá má za využitia IKT technológií, správne využitého priestoru a funkčného a zároveň „deťom ústretového“ nábytku navrhnúť, ktorým smerom by sa malo vzdelávanie na školách uberať. Nejde samozrejme len o materiálnu stránku veci, súčasťou projektu je tiež náležitá príprava učiteľov, ktorí budú schopní pracovať s uvedeným vybavením. 
Počas obednej prestávky som si bol triedu (je umiestnená v priestoroch EUN) pozrieť a musím uznať, že ide o projekt, ktorý by iste zaujal sekciu regionálneho školstva. Veľmi ochotná pracovníčka zodpovedajúca za laboratórium ma previedla triedou, vysvetlila v krátkosti, o čo ide. Uviedla, že záujemcovia zo SR (ako aj z iných krajín) si môžu bezodplatne prísť pozrieť vzorovú miestnosť – stačí sa vopred, napr. telefonicky, dohodnúť.
Ďalej som mal počas obeda o 12.30 h dohodnuté stretnutie s p. Janice Richadson, zodpovednou osobou EUN pre Insafe Network, v ktorom sa angažuje SI. S p. Richardson sme prebrali projektový zámer, ktorý si ministerstvo predložilo v konzorciu s ďalšími realizátormi.
Po obednej prestávke pokračovalo stretnutie krátkou informáciou k projektom ESSIE a iTec. K ESSIE bolo uvedené, že konečná správa má byť predložená EK do 31. mája 2012, čiže v čase stretnutia sa ešte finalizovala. Vzhľadom na obdobnosť charakteru údajov oboch projektov, bol tiež na stretnutí spomenutý prebiehajúci projekt iTec.
Ďalej sa preberali rozpočtové záležitosti EUN týkajúce sa členského, ako aj spolufinancovania. Prítomní nemali pripomienky. Vzhľadom na skutočnosť, že zo zaslanej dokumentácie nebolo zjavné ako sa vypočítavalo členské pre Slovensko (ktoré platí len o pár stoviek eúr menej ako čo do počtu obyvateľov 2 x tak veľké Belgicko), požiadal som predsedajúceho (M. Durando) o zaslanie koeficientu, ktorým sa členské vypočítalo. Prisľúbil poslať. 
Medzi 17.00 – 18.00 h prebehli ešte v rýchlom slede stretnutia s manažérmi EUN zodpovednými za Scientix, eTwinning a v krátkosti ešte tiež k Insafu. Najdôležitejšie z v tejto časti uvádzaných stretnutí bolo stretnutie týkajúce sa Kľúčových kompetencií – súčasný riaditeľ ŠPÚ ma požiadal doručiť list, v ktorom sa uvádzajú dôvody, pre ktoré ŠPÚ chce vypovedať zmluvu k projektu. Zodpovedná referentka ma informovala o problémoch, ktoré s vypovedaním zmluvy môžu súvisieť a o dôvodoch prečo zmluvu nie je možné vypovedať. O zisteniach som informoval pána riaditeľa telefonicky ihneď po návrate zo ZPC.

5. Odporúčané závery:
V texte. 

6.   Prehľad prinesenej dokumentácie a miesto jej uloženia
Dokumentácia k stretnutiu je na požiadanie zamestnancom ministerstva a jeho PRO k dispozícii na SI.

7.   Osobitne vyhodnotený očakávaný prínos ZPC
Zabezpečenie nových informácii o implementácii poslednej etapy projektu – osobitne bolo pre mňa stretnutie prínosné vzhľadom na skutočnosť, že som ako nováčik „naskočil do rozbehnutého vlaku“. Osobné stretnutia so zodpovedným projektovým pracovníkmi EUN, napr. výkonným riaditeľom M. Durandom, finančnou manažérkou p. F. Ortelli a ďalšími zodpovednými projektovými manažérmi – v záležitostiach, ktoré bolo potrebné doladiť na osobnom stretnutí.

8.    Prínos účastníka pre riešenie problémov a presadzovanie záujmov SR
Stretnutia pomohli pri riešení danej problematiky – domnievam sa, že v prospech záujmov SR.

9.    Spôsob zverejnenia výsledkov ZPC, prenos získaných informácií
Nemám pripomienky k zverejneniu. Okrem záznamu, rád poskytnem aj ďalšie informácie priamo alebo telefonicky.

Správu vypracoval: Mgr. Robert Ondrejkovič

Dátum: 18. 6. 2012

Správu schválil: Ing. Ivan Šiagi